ประกาศการประปานครหลวง เรื่อง มาตรการสนับสนุนการยกเลิกใช้น้ำบาดาล ครั้งที่ 8
ประกาศการประปานครหลวง
ประกาศการประปานครหลวง
เรื่อง
มาตรการสนับสนุนการยกเลิกใช้น้ำบาดาล ครั้งที่ ๘[๑]
 

โดยที่รัฐบาลได้มีนโยบายในการแก้ไขปัญหาแผ่นดินทรุดรุนแรงอันเกิดจากการใช้น้ำบาดาลในกระบวนการผลิตของผู้ประกอบการในพื้นที่กรุงเทพมหานครและปริมณฑล
เพื่อเป็นการสนับสนุนนโยบายดังกล่าวให้ผู้ใช้น้ำที่เป็นผู้ประกอบการ
หรือผู้ประกอบการที่เปลี่ยนมาใช้น้ำประปาในกระบวนการผลิตทดแทน
และตอบสนองยุทธศาสตร์ของกระทรวงมหาดไทยในการเสริมสร้างความเชื่อมั่นและกระตุ้นเศรษฐกิจของประเทศ
ตลอดจนนโยบายด้านความรับผิดชอบต่อสังคมในด้านสิ่งแวดล้อมและผู้บริโภคของการประปานครหลวง

อาศัยอำนาจตามความในมาตรา ๑๓ (๔) แห่งพระราชบัญญัติการประปานครหลวง
(ฉบับที่ ๕) พ.ศ. ๒๕๓๕ ประกอบกับข้อบังคับการประปานครหลวง ฉบับที่ ๑๑๖
ว่าด้วยการบริการจัดส่ง จำหน่ายและการใช้น้ำประปา พ.ศ. ๒๕๔๓
ซึ่งแก้ไขเพิ่มเติมโดยข้อบังคับการประปานครหลวง ฉบับที่ ๑๒๔ ว่าด้วย
การบริการจัดส่งจำหน่ายและการใช้น้ำประปา พ.ศ. ๒๕๔๘ การประปานครหลวง จึงขอกำหนดหลักเกณฑ์เพื่อขอรับการสนับสนุนการยกเลิกใช้น้ำบาดาลของผู้ประกอบการและกำหนดอัตราค่าน้ำประปา
โดยให้สิทธิแก่ผู้ใช้น้ำ หรือผู้ประกอบการที่ประสงค์จะใช้น้ำประปาที่ติดตั้งมาตรวัดน้ำที่มีขนาดเส้นผ่าศูนย์กลางตั้งแต่
๑ ๑/๒ นิ้วขึ้นไป ปรับลดอัตราค่าน้ำประปาเป็นอัตราคงที่ ลูกบาศก์เมตรละ ๑๔.๕๐ บาท
เป็นเวลา ๑๒ งวดเดือนของการออกใบแจ้งหนี้ค่าน้ำประปา และปรับลดอัตราค่าน้ำประปาถัดจากเดือนที่แจ้งความประสงค์
ทั้งนี้ ต้องแจ้งความประสงค์ขอรับการสนับสนุนให้การประปานครหลวงพิจารณาภายในวันที่
๓๐ ธันวาคม ๒๕๕๕

หลักเกณฑ์เพื่อขอรับการสนับสนุนการยกเลิกใช้น้ำบาดาลของผู้ประกอบการ
มีดังนี้

๑. กรณีเป็นผู้ใช้น้ำรายใหม่
ต้องมีปริมาณการใช้น้ำประปาต่อเดือนไม่น้อยกว่าร้อยละ ๕๐ ของปริมาณการใช้น้ำบาดาลเฉลี่ย
๓ เดือนย้อนหลังก่อนการแจ้งขอรับสิทธิตามประกาศนี้

๒. กรณีเป็นผู้ใช้น้ำประปาร่วมกับน้ำบาดาลที่ยังไม่เคยได้รับส่วนลดตามมาตรการสนับสนุนการยกเลิกใช้บาดาล
ต้องมีปริมาณการใช้น้ำประปาต่อเดือนเพิ่มขึ้นจากค่าเฉลี่ย ๖
เดือนย้อนหลังก่อนการแจ้งขอรับสิทธิตามประกาศนี้ในปริมาณไม่น้อยกว่าร้อยละ ๕๐
ของปริมาณการใช้น้ำบาดาลเฉลี่ย ๓ เดือนย้อนหลัง

๓. กรณีเป็นผู้ที่เคยได้รับส่วนลดตามมาตรการสนับสนุนการยกเลิกใช้น้ำบาดาล
ครั้งที่ ๕ หรือครั้งที่ ๖ และยังมีการใช้น้ำบาดาล
ต้องมีการใช้น้ำประปาเพิ่มขึ้นจากค่าเฉลี่ย ๖ เดือนย้อนหลังก่อนการแจ้งขอรับสิทธิตามประกาศนี้ในปริมาณไม่น้อยกว่าร้อยละ
๗๐ ของปริมาณการใช้น้ำบาดาลเฉลี่ย ๓ เดือนย้อนหลัง

๔. กรณีเป็นผู้ที่เคยได้รับส่วนลดตามมาตรการสนับสนุนการยกเลิกใช้น้ำบาดาล
ครั้งที่ ๖ และเป็นผู้ใช้น้ำประปาอย่างเดียว หรือเป็นผู้มีการใช้น้ำบาดาลเฉลี่ย ๓
เดือนย้อนหลังไม่เกินร้อยละ ๕ ของปริมาณการใช้น้ำประปาเฉลี่ย ๖ เดือนย้อนหลัง
ต้องมีปริมาณการใช้น้ำประปาต่อเดือนไม่น้อยกว่าค่าเฉลี่ย ๖
เดือนย้อนหลังก่อนการแจ้งขอรับสิทธิตามประกาศนี้

๕. กรณีเป็นผู้ที่เคยได้รับส่วนลดตามมาตรการสนับสนุนการยกเลิกใช้น้ำบาดาลครั้งที่
๗ ต้องมีปริมาณการใช้น้ำประปาต่อเดือนในปริมาณไม่น้อยกว่าปริมาณการใช้น้ำประปาเดิมตามที่ได้รับสิทธิ์ส่วนลดตามมาตรการสนับสนุนการยกเลิกใช้น้ำบาดาลครั้งที่
๗

๖. ในระหว่างที่ได้รับการสนับสนุนตามประกาศนี้
หากปริมาณการใช้น้ำประปาในเดือนใดไม่ถึงเกณฑ์ที่ระบุตามข้อ ๑ ข้อ ๒ ข้อ ๓ ข้อ ๔
และข้อ ๕
หรือใช้น้ำไม่ถึงปริมาณการใช้น้ำขั้นต่ำตามขนาดมาตรการประปานครหลวงสงวนสิทธิ์ในการคิดอัตราค่าน้ำประปาตามปกติ

ทั้งนี้ ตั้งแต่บัดนี้เป็นต้นไป


ประกาศ ณ วันที่ ๒๙ ธันวาคม พ.ศ. ๒๕๕๔
เจริญ ภัสระ
ผู้ว่าการการประปานครหลวง










ปริยานุช/ผู้จัดทำ
๑ กุมภาพันธ์
๒๕๕๕

ปณตภร/ผู้ตรวจ
๑๐ กุมภาพันธ์
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๒๖ ง/หน้า ๙๖/๓๑ มกราคม ๒๕๕๕